Diari Oficial de la Generalitat Valenciana


Sumari del DOGV 7733, del 03-03-2016 (2016/1427)

RESOLUCIÓ de 15 de febrer de 2016, del president de l'Institut Valencià de Competitivitat Empresarial (IVACE), per la qual es convoca la concessió d'ajudes del Pla d'I+D+i Empresarial per a l'exercici 2016.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7733

Data del DOGV
:   03-03-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/1427


Data del document
:   15-02-2016

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 15 de febrer de 2016, del president de l'Institut Valencià de Competitivitat Empresarial (IVACE), per la qual es convoca la concessió d'ajudes del Pla d'I+D+i Empresarial per a l'exercici 2016. [2016/1427]  
Índex  
  
Preàmbul  
Article 1. Objecte de la resolució  
Article 2. Objectiu de la convocatòria  
Article 3. Actuacions susceptibles de suport. Requisits generals dels projectes  
Article 4. Empreses beneficiàries  
Article 5. Característiques de l'ajuda  
Article 6. Sol·licitud de l'ajuda. Documentació, termini i lloc per a la presentació de sol·licituds  
Article 7. Instrucció i avaluació de sol·licituds  
Article 8. Concessió de les ajudes  
Article 9. Obligacions de les empreses beneficiàries  
Article 10. Control i Verificació. Minoracions i revocacions  
Article 11. Dotació pressupostària  
Article 12. Marc normatiu  
Article 13. Publicitat comunitària. Obligacions  
Article 14. Entitats col·laboradores i assistència tècnica  
Disposició final primera  
Disposició final segona  
Annex I. Programa d'I+D de PIME  
A. Objecte  
B. Actuacions susceptibles de suport  
C. Requisits dels projectes  
D. Empreses beneficiàries  
E. Característiques de l'ajuda  
F. Costos subvencionables  
G. Sol·licitud d'ajuda  
H. Instrucció i avaluació de sol·licituds. Criteris d'avaluació  
I. Obligacions de les empreses beneficiàries  
Annex II. Programa d'I+D en Cooperació  
A. Objecte  
B. Actuacions susceptibles de suport  
C. Requisits dels projectes  
D. Empreses beneficiàries  
E. Característiques de l'ajuda  
F. Costos subvencionables  
G. Sol·licitud d'ajuda  
H. Instrucció i avaluació de sol·licituds. Criteris d'avaluació  
I. Obligacions de les empreses beneficiàries  
Annex III. Programa d'Innovació de PIME  
A. Objecte  
B. Actuacions susceptibles de suport  
C. Requisits dels projectes  
D. Empreses beneficiàries  
E. Característiques de l'ajuda  
F. Costos subvencionables  
G. Sol·licitud d'ajuda  
H. Instrucció i avaluació de sol·licituds. Criteris d'avaluació  
I. Obligacions de les empreses beneficiàries  
J. Dotació pressupostària.  
  
La Conselleria d'Economia Sostenible, Sectors Productius, Comerç i Treball, té entre els seus objectius estratègics el foment de la inversió privada en I+D i en innovació, l'evolució dels sectors productius i la creació d'ocupació estable i de qualitat en les empreses, a través de l'adopció de mesures que permeten incrementar-ne la productivitat per mitjà de la millora dels seus nivells d'innovació, afavorint alhora la consecució d'un impacte positiu en termes socials, econòmics, mediambientals i d'ocupació a la Comunitat Valenciana, açò és, contribuint de manera objectiva a millorar l'estat de benestar i sostenibilitat del conjunt de la nostra societat.  
La millora en els nivells d'innovació tecnològica del teixit empresarial constitueix un requisit per a la supervivència i creixement de les empreses. Per tant, resulta un factor imprescindible per a generar riquesa i benestar. El desenvolupament de la societat del coneixement suposa canvis en les formes de producció, comercialització i gestió en les empreses, i l'aparició de noves oportunitats empresarials en resposta als canvis que tenen lloc en els àmbits socials i econòmics. El repte de les empreses consistix a desenrotllar innovacions que no sols s'adapten a aquests canvis, sinó que també els permeta anticipar-s'hi, tot permetent que siguen capaços d'aprofitar les noves oportunitats disponibles.  
  
Les mesures proposades per l'IVACE en aquesta convocatòria tenen per objecte consolidar l'aposta de la Conselleria d'Economia Sostenible, Sectors Productius, Comerç i Treball per la I+D+i empresarial i es desenvoluparan en el marc de l'Estratègia d'Especialització Intel·ligent de la Comunitat Valenciana (RIS3 CV) i del Programa Operatiu FEDER de la Comunitat Valenciana per al període 2014 € 2020 en els àmbits d'actuació previstos en l'Eix Prioritari 1, «Potenciar la investigació, el desenvolupament tecnològic i la innovació» i en l'Eix Prioritari 3, «Millorar la competitivitat i presència internacional de les PIME». Potenciaran la generació i gestió del coneixement en les empreses, desenvoluparan les línies de col·laboració entre aquestes, i d'aquestes amb els organismes d'investigació i les empreses de serveis avançats, i en definitiva estaran orientades a augmentar la dimensió de les nostres PIME, a diversificar la seua activitat empresarial, i a servir de plataforma per al desenvolupament de nous projectes empresarials innovadors.  
  
És precís indicar que aquesta convocatòria s'articula en complementarietat amb altres iniciatives de suport a la I+D+i empresarial existents a nivell nacional la finalitat de la qual és semblant, i a més contribueix de potenciar l'impacte d'altres iniciatives a nivell europeu en el marc d'Horitzó 2020 o ERANET, si bé van dirigides a projectes de menor dimensió, sent el nostre objectiu afavorir iniciatives interessants que d'una altra manera es veurien difícilment protegides, evitant al mateix temps duplicitat en els suports i facilitant que les PIME amb poca o cap experiència en el desenvolupament de projectes d'I+D+i accedisquen a suports públics per a aquest tipus de projectes. En aquest sentit, la present convocatòria es dirigeix a projectes el pressupost màxim dels quals no supera els 175.000 euros en el cas que siguen individuals i els 500.000 euros en els de cooperació, i s'articularà a través d'ajudes en forma de subvencions complementades amb accions d'acompanyament a les empreses beneficiàries i una millora en la gestió dels terminis d'execució i seguiment dels projectes recolzats.  
Igualment és voluntat de la Conselleria d'Economia Sostenible, Sectors Productius, Comerç i Treball donar continuïtat a la present convocatòria de programes per a l'exercici 2016 amb una nova convocatòria que els estenga als exercicis 2017 i 2018, en coherència amb el Pla Estratègic de Subvencions elaborat per aquesta Conselleria.  
En virtut de tot el que s'ha dit adés, i de conformitat amb allò que disposa l'article 4.2.1 del Reglament d'organització i funcionament de l'Institut Valencià de Competitivitat Empresarial (IVACE), aprovat per Decret 4/2013, de 4 de gener, resolc:  
  
Article 1. Objecte de la resolució  
L'objecte de la present Resolució és establir, junt amb el que disposen les bases reguladores previstes en l'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Xicoteta i Mitjana Indústria de la Generalitat Valenciana (IMPIVA), publicada en el Diari Oficial de la Comunitat Valenciana número 5417, de 29 de desembre de 2006, la convocatòria per a la concessió per l'Institut Valencià de Competitivitat Empresarial (IVACE) d'ajudes per a projectes d'I+D+i empresarial per a l'exercici 2016 en els àmbits següents:  
- Projectes d'I+D de PIME  
- Projectes d'I+D en Cooperació  
- Projectes d'Innovació de PIME  
  
Article 2. Objectiu de la convocatòria  
La convocatòria pretén incrementar la inversió privada en I+D+i, així com complementar els estímuls existents a nivell nacional i europeu recolzant a iniciatives de menor dimensió, per estar desenrotllades per empreses més petites o amb menys experiència en aquest tipus de convocatòries. Les ajudes comptaran amb finançament al 50 % del Programa Operatiu FEDER de la Comunitat Valenciana 2014-2020, conforme a l'enquadrament el detall de les quals es troba en els annexos d'aquesta resolució.  
  
Article 3. Actuacions susceptibles de suport. Requisits generals dels projectes  
1. Per projecte s'entén qualsevol iniciativa de despesa o inversió, sobre una operació o actiu concret, que vaja a realitzar-se en un termini determinat i que, de forma individual o combinada, tinga un sentit empresarial, sense perjuí que aqueixa iniciativa puga integrar-se, en el seu contingut o en el temps, en un pla major.  
2. Els projectes hauran d'iniciar-se després de la data de presentació de la sol·licitud de l'ajuda, de manera que la convocatòria d'ajudes produïsca un efecte incentivador per a l'execució dels projectes.  
  
El compliment de l'efecte incentivador es comprovarà a través de la documentació justificativa que es presente per al pagament de la subvenció i en els termes que s'estableixen en l'article 9, Obligacions de les empreses beneficiàries, de la present resolució.  
3. Els resultats dels projectes hauran de tindre impacte tangible a la Comunitat Valenciana.  
4. Els costos associats al projecte no podran rebre simultàniament ajudes en el marc d'aquesta convocatòria i d'altres procedents d'aquesta o una altra administració o ens públic.  
5. L'execució dels projectes no haurà de vulnerar en cap cas el principi de no discriminació per raó de sexe, raça, origen ètnic, religió, conviccions, discapacitat, edat o orientació sexual, facilitant, o almenys no impedint, l'accessibilitat per a les persones amb discapacitat. Així mateix, haurà d'executar-se en el marc d'un desenvolupament sostenible i de foment de la conservació, protecció i millora del medi ambient i comptar amb un certificat que declare la no-afecció del projecte a la denominada Xarxa Natura, espai físic d'especial protecció mediambiental configurat així per la Unió Europea. L'obtenció del certificat esmentat es gestionarà per l'IVACE.  
6. En els programes d'I+D de PIME i I+D en Cooperació només podrà presentar-se un projecte per empresa sol·licitant. En el Programa d'Innovació de PIME només podrà presentar-se un projecte per empresa sol·licitant i actuació.  
  
Article 4. Empreses beneficiàries  
1. Podran acollir-se a aquestes ajudes empreses amb seu social o establiment de producció ubicat a la Comunitat Valenciana en el moment de la presentació de la justificació i que complisquen els requisits previstos en els annexos a aquesta resolució para cada un dels programes.  
Als efectes de la present resolució, es considerarà PIME l'entitat les característiques de la qual s'ajusten al que disposa en l'annex I del Reglament (UE) núm. 651/2014, normativa disponible en l'adreça web de l'IVACE http://www.ivace.es.  
2. No podran obtindre la condició d'empreses beneficiàries:  
a) Les comunitats de béns i les societats civils, així com les associacions, fundacions, administracions públiques, i en general, les entitats sense ànim de lucre.  
b) Les empreses que reunisquen les condicions d'empresa en crisi segons es defineixen en l'article 2 apartat 18 del Reglament núm. 651/2014, definició disponible en la carpeta de Normativa Europea de la zona de Descàrregues de la web de l'IVACE http://www.ivace.es.  
c) Les empreses subjectes a una ordre de recuperació pendent després d'una decisió prèvia de la comissió que haja declarat una ajuda il·legal i incompatible amb el mercat comú.  
d) Les empreses sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
3. Per a l'exercici de la seua activitat les empreses beneficiàries hauran de disposar de les autoritzacions administratives preceptives, trobar-se inscrites en els registres públics pertinents, i complir amb qualssevol altres requisits exigits per les disposicions aplicables.  
4. En especial, les empreses beneficiàries hauran de complir les obligacions establides en el Reial Decret Legislatiu 1/2013, de 29 de novembre, pel qual s'aprova el Text Refós de la Llei general de drets de les persones amb discapacitat i de la seua inclusió social, de les obligacions contingudes en la Llei 6/2014, de 25 de juliol, de Prevenció, Qualitat i Control Ambiental d'Activitats a la Comunitat Valenciana, en la Llei Orgànica 3/2007, de 22 de març, per a la igualtat efectiva de dones i hòmens, i en la Llei 9/2003, de 2 d'abril, per a la igualtat entre dones i hòmens.  
  
Article 5. Característiques de l'ajuda  
L'ajuda consistirà en una subvenció a fons perdut sobre el cost considerat com subvencionable del projecte.  
L'import total de l'ajuda de l'IVACE en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats supere el cost de l'activitat subvencionada. Per a la seua comprovació haurà d'aportar-se una declaració responsable referent a altres ajudes, subvencions, ingressos o recursos rebuts o sol·licitats per als mateixos costos subvencionables, segons model previst en la memòria tècnica del projecte a què es refereix l'article 6.1.b, i disponible en l'adreça d'internet de l'IVACE http://www.ivace.es  
  
Article 6. Sol·licitud de l'ajuda. Documentació, termini i lloc per a la presentació de sol·licituds  
1. L'empresa sol·licitant haurà de presentar la documentació següent:  
a) Sol·licitud normalitzada:  
Els models de sol·licitud i la resta de documentació estaran disponibles en l'adreça d'internet de l'IVACE: http://www.ivace.es i s'ompliran utilitzant els mitjans electrònics i/o telemàtics proporcionats per l'IVACE a través de l'adreça d'internet esmentada.  
b) Sense perjuí de la documentació prevista segons programa en els annexos a la present resolució, la sol·licitud normalitzada haurà d'anar acompanyada en tot cas de la documentació següent:  
1r. Memòria tècnica del projecte segons model disponible en l'adreça d'internet de l'IVACE http://www.ivace.es. La memòria i els seus annexos serviran de referent per a aplicar els criteris de valoració d'ací que un defectuós o deficient ompliment, o la seua difícil comprensió, generaran una minusvaloració del projecte o inclús una denegació de la sol·licitud.  
2n. Quan l'import d'una despesa subvencionable corresponent a la prestació de serveis per organismes d'investigació, empreses de consultoria o assistència tècnica supere, IVA exclòs, la quantia de 17.999,99 euros l'empresa beneficiària haurà d'aportar junt amb la sol·licitud acreditació d'haver sol·licitat com a mínim tres ofertes de diferents proveïdors sense vinculació entre ells, llevat que per les especials característiques de les despeses subvencionables no existisca en el mercat prou nombre d'entitats que el subministren o presten, i així es faça constar en un informe signat pel representant legal en els termes especificats en l'article 9 d'aquesta resolució.  
3r. Documentació relativa a la personalitat jurídica de l'empresa sol·licitant:  
Quan siga una societat la inscripció de la qual en el Registre Mercantil siga obligatòria, l'IVACE obtindrà la informació relativa a la personalitat jurídica de l'empresa sol·licitant, si bé podrà requerir-li directament la presentació d'algun document concret.  
En el cas d'empreses sol·licitants la inscripció del qual en el Registre Mercantil no siga obligatòria (empresaris individuals, cooperatives), s'haurà d'aportar fotocòpia dels documents següents:  
- i. Contracte o acta de constitució i estatuts vigents.  
- ii. Poder de representació del signaturant de la sol·licitud, o document equivalent segons les prescripcions legals.  
No serà necessari aportar la documentació anterior que ja estiga en poder de l'IVACE sempre que es mantinga vigent i s'aportació declaració de vigència a l'efecte, segons model disponible en l'adreça d'internet de l'IVACE: http://www.ivace.es.  
2. Termini per a la presentació de les sol·licituds.  
El termini per a la presentació de les sol·licituds començarà el dia de l'entrada en vigor de la present convocatòria i finalitzarà el 21 d'abril de 2016 a les 24.00 hores.  
3. Lloc de presentació de sol·licituds  
Tant la sol·licitud com la memòria es presentaran davant del Registre Telemàtic de la Generalitat, i aquest emetrà automàticament un resguard acreditatiu de la seua presentació, que podrà ser arxivat o imprès per l'empresa interessada, en els termes que preveu la Llei 11/2007, de 22 de juny, d'accés electrònic dels ciutadans als serveis públics i en el Decret 220/2014, de 12 de desembre, del Consell de la Generalitat, pel qual s'aprova el Reglament d'Administració Electrònica de la Comunitat Valenciana. Una vegada omplit el formulari de sol·licitud des del tràmit telemàtic, s'haurà d'annexar la memòria tècnica del projecte en format electrònic.  
Ja que la sol·licitud ha de tramitar-se necessàriament via telemàtica, només s'admetrà la presentació davant del Registre Telemàtic i sempre que estiga signaturada electrònicament per mitjà d'una signatura electrònica basada en un certificat reconegut segons el que disposa la normativa indicada en el paràgraf anterior, i expedit per la Generalitat o per qualsevol altre prestador de serveis de certificació amb què la Generalitat haja signat l'oportú conveni, que poden consultar-se en la pàgina web:  
https://sede.gva.es/es/web/sede\_electronica/sede\_certificados.  
En el cas que per qualsevol circumstància una mateixa empresa presentara diferents sol·licituds per al mateix programa o actuació, es considerarà vàlida l'última registrada en termini.  
D'acord amb el que disposa la Llei 11/2007, de 22 de juny, d'Accés Electrònic dels Ciutadans als serveis Públics i en el Decret 220/2014, de 12 de desembre, del Consell de la Generalitat, pel qual s'aprova el Reglament d'Administració Electrònica de la Comunitat Valenciana, s'incorpora el procediment inclòs en aquesta resolució a l'annex del decret esmentat, com a procediment susceptible de tramitació a través del Registre Telemàtic de la Generalitat.  
4. La presentació de la sol·licitud comporta l'autorització a l'IVACE -excepte manifestació en contra per l'empresa sol·licitant- per a demanar els certificats a emetre per l'Agència Estatal de l'Administració Tributària, per la Unitat recaptadora de la Hisenda Pública Valenciana i per la Tresoreria General de la Seguretat Social, en els quals s'acredite que l'empresa sol·licitant es troba al corrent en les seues obligacions amb les administracions esmentades. En qualsevol cas l'IVACE podrà requerir directament l'empresa sol·licitant, si la informació obtinguda presentara cap incidència.  
5. Si la sol·licitud aportada fora incompleta o presentara errors esmenables es requerirà l'interessat perquè, en el termini de 10 dies hàbils, esmene la falta o acompanye els documents preceptius, amb advertència que si no ho fera se'l tindrà per desistit de la seua sol·licitud.  
Quan l'òrgan d'administració del sol·licitant tinga caràcter mancomunat s'haurà d'adjuntar i signar pel representant legal que no ho haguera fet en la sol·licitud, el document de ratificació disponible en l'apartat «Documentació annexa» del text del programa en ivace.es.  
  
Els requeriments a què es fa referència en aquest article, així com qualsevol altre que poguera realitzar-se per l'IVACE, s'efectuaran via telemàtica, si bé podran efectuar-se per correu electrònic o ordinari a la direcció indicada per l'empresa sol·licitant en la sol·licitud normalitzada, sempre que quede constància de la recepció per aquella.  
Els requeriments, les notificacions, les comunicacions o la documentació dels procediments emesos per mitjà de signatura electrònica avançada en l'àmbit de la Generalitat gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Els requeriments que es realitzen per mitjans electrònics s'entendran practicats o rebutjats en els termes que s'assenyalen en la Llei 11/2007, de 22 de juny, d'Accés Electrònic dels Ciutadans als Servicis Públics, i en la resta de la legislació vigent. En este sentit, si transcorreguts 10 dies naturals des de la seua posada a disposició els interessats no accediren al seu contingut, la notificació s'entendrà rebutjada i es tindrà per efectuat el tràmit seguint-se el procediment.  
L'aportació de documents en contestació als requeriments referenciats, es realitzarà a través del Registre Telemàtic en l'adreça d'internet de l'IVACE, sent aplicables els mateixos requisits sobre la utilització de signatura electrònica avançada que els inclosos en aquest article.  
  
  
Article 7. Instrucció i avaluació de sol·licituds  
1. L'òrgan instructor del procediment de concessió d'ajudes serà l'Àrea d'Empreses i Associacions de la Unitat d'Innovació de l'IVACE.  
2. L'ajuda es concedirà sota el règim de concurrència competitiva, per mitjà d'una comparació de les sol·licituds presentades a les quals s'aplicaran els criteris de valoració fixats en els corresponents annexos, i s'establirà una prelació segons la puntuació obtinguda respectant els límits pressupostaris disponibles.  
3. L'òrgan instructor verificarà de cada empresa sol·licitant i dels projectes presentats el compliment dels requisits exigits en la convocatòria, i en cas de resultar d'acord amb aquesta, procedirà a l'anàlisi dels projectes presentats i a l'aplicació dels criteris del programa i dels criteris de selecció del Programa Operatiu PO FEDER de la Comunitat Valenciana 2014-2020. Com a resultat de la seua actuació, l'òrgan instructor emetrà una preavaluació que serà elevada a la Comissió a què es refereix l'article 8.  
4. En el cas d'empat en la puntuació final obtinguda després de l'aplicació dels criteris d'avaluació, tindran preferència en l'adjudicació de les ajudes aquells sol·licitants que acrediten que, amb anterioritat a la publicació d'aquesta convocatòria, ocupen major percentatge de persones treballadores amb discapacitat, o bé es comprometen de contractar un percentatge major de persones treballadores amb discapacitat durant l'àmbit temporal de l'ajuda o subvenció. L'aplicació d'aquesta preferència es realitzarà en els termes de l'article 6 del Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per a el foment de l'ocupació de les persones amb discapacitat.  
  
Subsidiàriament, en cas d'empat, tindran preferència en l'adjudicació aquells sol·licitants que acrediten que, amb anterioritat a la publicació d'aquesta convocatòria, ocupen major percentatge de persones que es troben entre els col·lectius de població especialment desfavorida, així com de persones amb dificultats d'accés al mercat laboral, com els relacionats en el punt 2.c.1 de l'apartat vuitè de l'Acord de 27 de març de 2015, del Consell, pel qual s'estableixen directrius per a l'aplicació de clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat, o bé es comprometen a contractar un percentatge major de persones pertanyents als col·lectius esmentats durant l'àmbit temporal de l'ajuda o subvenció.  
  
L'acreditació d'aquests requisits es realitzarà per mitjà de declaració responsable, sense perjuí de les facultats de l'IVACE de comprovar la validesa de la dita declaració en qualsevol moment, quedant l'efectivitat de l'ajuda condicionada al compliment del que aquella preveu.  
5. Prèviament a l'aplicació dels criteris de valoració, i a fi de potenciar l'èxit dels objectius de la present convocatòria, l'IVACE podrà traslladar les sol·licituds entre els diferents programes d'aquesta resolució o d'altres convocatòries d'ajudes per la seua major idoneïtat, prèvia comunicació i acceptació de l'empresa sol·licitant.  
  
Article 8. Concessió de les ajudes  
1. Després dels actes d'instrucció i la preavaluació efectuada prèviament, els projectes seran elevats a una comissió composta pel personal de l'IVACE que s'indica a continuació:  
- Presidència: la direcció general de l'IVACE.  
- El cap de l'Àrea d'Empreses i Associacions.  
- Un tècnic de l'Àrea d'Empreses i Associacions.  
- El cap del servei de Fons Estructurals i Sistemes.  
- El cap del servei Jurídic.  
- Un tècnic del servei Econòmic.  
Actuarà com a secretari un tècnic de l'Àrea de Suport, sense vot.  
La comissió adaptarà el seu funcionament al que estableix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
2. Quan el nombre de sol·licituds valorades positivament no permeta concedir el percentatge màxim d'ajuda previst per a cada programa, la comissió podrà, o bé proposar l'assignació del percentatge màxim als projectes amb millor puntuació, o bé reduir el percentatge d'ajuda en la quantia que s'estime adequada a fi que el pressupost es repartisca entre un nombre més gran d'empreses beneficiàries. La comissió optarà per una o altra mesura valorant l'eficàcia de la convocatòria.  
En els casos de sol·licituds amb idèntica puntuació després de l'aplicació del que estableix l'article 7.4, es tindrà en compte, als efectes de resoldre l'empat, la puntuació obtinguda criteri a criteri seguint un ordre decreixent, segons ítems de major ponderació, fins que es produïsca el desempat.  
3. De les reunions de la comissió s'elevarà l'acta al president de l'IVACE. Vista la proposta continguda en l'acta de la comissió, el president de l'IVACE resoldrà sobre l'adjudicació de les ajudes, fixant expressament la quantia, i incorporant, si és el cas, les condicions i obligacions a què haja de subjectar-se l'empresa beneficiària.  
4. La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cada una d'elles perquè en cas d'augment per generació pressupostari o alliberament de crèdit, puguen ser ateses per ordre de puntuació.  
5. La resolució del president de l'IVACE posarà fi a la via administrativa i el seu contingut serà notificat de forma individualitzada a cada interessat de forma telemàtica. Les subvencions concedides seran publicades en la Base Nacional de Dades de Subvencions (BNDS) amb expressió del Programa i crèdit pressupostari a què s'imputen, empresa beneficiària, subvenció concedida i finalitat o finalitats de la subvenció.  
  
  
Article 9. Obligacions de les empreses beneficiàries  
1. Execució i acreditació del projecte. Per als tres programes continguts en la resolució, s'ajustarà als terminis següents:  
  
Termini de presentació de sol·licituds Inici del projecte Data límit d'execució del projecte (despeses) Fi termini justificació (límit període pagament)  
Des de l'entrada en vigor de la present resolució fins al 21.04.2016 a les 24 hores Posterior a la sol·licitud i abans del 31.12.2016 30.09.2017 07.11.2017  
  
  
La justificació de l'execució del projecte implicarà la presentació de justificants de despesa i pagament, i una altra documentació requerida en el Manual d'Instruccions de Justificació d'Ajudes aprovat per resolució de la direcció general de l'IVACE.  
a) L'empresa beneficiària haurà de realitzar el projecte objecte de subvenció en la forma descrita en la memòria presentada junt amb la sol·licitud normalitzada, i de manera que es complisca la finalitat de l'ajuda, respectant els costos indicats en la notificació de concessió i pels imports que en ella s'especifiquen. Si durant l'execució del projecte es produeixen circumstàncies que modifiquen aquest desenvolupament previst, es procedirà per l'empresa beneficiària de la manera següent d'acord amb la tipologia de la modificació.  
  
Tipus de modificació Procediment i criteri d'aplicació  
Modificacions de projecte que no alteren aspectes essencials o que van ser rellevants en la seua avaluació, sempre que no suposen una redistribució entre els imports recolzats per concepte de despesa superior al 20 %. No es requereix d'autorització prèvia de l'IVACE. S'haurà de justificar adequadament en la memòria justificativa d'execució del projecte perquè, a criteri de l'IVACE, puga finalment admetre's.  
Modificacions de projecte que alteren aspectes essencials o que van ser rellevants en la seua avaluació. Es requereix una sol·licitud d'autorització prèvia presentada com a mínim 2 mesos abans de la data límit d'execució del projecte. Podrà autoritzar-se sempre que a juí de l'IVACE la nova valoració del projecte no modifique els criteris de concessió aplicats.  
Redistribució entre els imports recolzats per concepte de despesa superior al 20 % sempre que no suposen increment en l'import total de l'ajuda concedida. Es requereix una sol·licitud d'autorització prèvia presentada com a mínim 2 mesos abans de la data límit d'execució del projecte. Podrà acceptar-se sempre que a juí de l'IVACE la nova valoració del projecte no modifique els criteris de concessió aplicats.  
Ampliació de la data de justificació sense modificar el període d'elegibilitat de les despeses. Es requereix una sol·licitud d'autorització prèvia presentada com a mínim 15 dies naturals abans de la finalització del termini de justificació del projecte. Podrà acceptar-se a la vista de les circumstàncies excepcionals argumentades per l'empresa en la seua sol·licitud i sempre que, a juí de l'IVACE, siga compatible amb els terminis i procediments de gestió de la convocatòria.  
Qualsevol altra modificació diferent de les anteriors. Es requereix una sol·licitud d'autorització prèvia presentada com a mínim 2 mesos abans de la data límit d'execució del projecte. La seua autorització per part de l'IVACE s'estudiarà de forma individualitzada.  
  
  
b) En la justificació de la despesa podran acceptar-se, a criteri del personal tècnic de l'IVACE, desviacions entre els diferents costos subvencionables, de manera que la disminució d'uns es compense amb l'excés en altres, si bé únicament en les circumstàncies següents:  
- En els costos amb justificació superior al 80 % del que preveu la notificació, la disminució de despesa es podrà compensar fins a aconseguir el 100 per cent amb els excessos provinents d'altres costos en què s'haja justificat per damunt del que preveu.  
- Únicament el 20 % d'excés d'un cost podrà aplicar-se a compensar la menor justificació en altres.  
- Els excessos en les partides de despesa de recursos humans no podran utilitzar-se per a compensar altres costos.  
- Els costos el despesa dels quals justificat siga inferior al 80 % del que preveu la notificació d'ajuda, no admetran compensació.  
- En tot cas, després d'aplicades les possibles compensacions, cap cost quedarà amb una subvenció assignada superior a la indicada en la notificació d'ajuda.  
- La compensació entre costos no alterarà en cap cas la naturalesa del projecte.  
Qualsevol altre plantejament en la justificació dels costos aprovats del projecte requerirà l'autorització prèvia i expressa de l'IVACE d'acord amb el que preveu aquest article.  
En tot cas, les modificacions resultants dels mecanismes de compensació detallats o les aprovades per l'IVACE, no estaran en contradicció amb els requisits exigits per a l'aprovació del projecte.  
  
c) Quan l'import d'una despesa subvencionable corresponent a subministrament de béns d'equip o prestació de serveis per organismes d'investigació, empreses de consultoria o assistència tècnica supere, IVA exclòs, la quantia de 17.999,99 euros, l'empresa beneficiària haurà d'aportar junt amb la sol·licitud, en el cas de prestació de serveis, o en el moment de la justificació, en el cas de béns d'equip, acreditació d'haver sol·licitat ?abans de la contractació de la despesa- com a mínim tres ofertes de diferents proveïdors sense vinculació entre ells, llevat que per les especials característiques de les despeses subvencionables no existisca en el mercat suficient nombre d'entitats que ho subministren o presten, i així es faça constar en un informe signat pel representant legal que haurà de contindre almenys:  
- Quines van ser les característiques de les despeses que van fer impossible la localització d'un mínim de tres ofertes.  
- Una explicació de com es va realitzar la busca de proveïdors.  
Aquest informe no serà admès com a justificant de la no presentació de 3 ofertes si el seu argument es basa en:  
- Les característiques del proveïdor (per exemple: «proveïdor habitual», o «subministrador únic» sense que en aquest cas s'aporten més dades que ho acrediten).  
- Les característiques genèriques del bé o servei (per exemple: «caràcter tecnològic del servei»).  
- Les característiques genèriques de l'empresa o entitat beneficiària (per exemple: «política de compres implantada i aprovada per la direcció», etc.).  
Així mateix, hauran d'acompanyar un annex a l'informe que documente com s'ha realitzat la busca de proveïdors del bé o servei.  
La selecció de les ofertes haurà de realitzar-se entre empreses amb paràmetres equiparables, de les que almenys dos d'elles no siguen empreses associades a l'empresa beneficiària i membres de la seua junta directiva o consell d'administració, ni tinguen drets de vot superiors al 50 %. La petició d'ofertes haurà de documentar-se de forma escrita, i en tot cas serà necessari que aquestes complisquen amb els requisits següents:  
1r. Requisits materials: les ofertes presentades hauran d'estar prou detallades, especificant els treballs que han de realitzar-se i el seu preu, i hauran de ser comparables en el seu contingut.  
2n. Requisits formals: les ofertes hauran d'estar datades, i contindre les dades que permeten la correcta identificació del remitent, junt amb el logo o el segell de l'empresa.  
L'elecció entre les ofertes presentades haurà d'haver recaigut en la més econòmica, justificant en un informe l'elecció en un altre sentit.  
La no-presentació de les ofertes o els informes que fan referència els paràgrafs anteriors, o la insuficiència d'aquests, donarà lloc a la consegüent minoració o revocació, sense perjuí del que estableix l'article 6.5 i en l'article 6.1.b.  
2. Presentació de justificants de pagament i una altra documentació requerida en el Manual d'instruccions de justificació d'ajudes.  
a) Amb la data límit establida anteriorment o data posterior que poguera establir-se per resolució de la direcció general de l'IVACE, l'empresa beneficiària haurà de presentar els justificants de despesa i pagament i la documentació requerida en el Manual d'instruccions de justificació d'ajudes.  
b) Els pagaments només s'admetran si estan realitzats a través d'entitat financera, i la seua justificació es realitzarà per mitjà de la presentació de còpia de l'extracte bancari que acredite l'eixida efectiva dels fons junt amb còpia de la transferència o del xec nominatiu. Queden exclosos els pagaments realitzats en efectiu o per caixa.  
En el cas que l'ordre de transferència i/o l'apunt de l'extracte bancari siguen globals i per tant estiguen referits a diversos justificants de despesa, relacionats o no amb el projecte, serà necessari acompanyar-ne una relació degudament detallada en la qual apareguen el destinatari, la identificació del justificant de la despesa (el número de la factura o el seu concepte) i l'import pagat. Aquesta relació haurà de ser segellada per l'entitat financera.  
c) La presentació per part de l'empresa beneficiària d'un percentatge de despeses pagades menor del 60 % de la quantitat total a justificar, donarà lloc a la revocació de l'ajuda, llevat que tècnicament puga considerar-se que encara així el projecte ha sigut efectivament desenvolupat i no es declare la revocació sinó la minoració.  
d) Ja que la present convocatòria estableix determinats imports o percentatges màxims o mínims en les despeses del projecte que poden actuar com a requisit per a la seua aprovació o com a limitadors de l'import de l'ajuda concedida, la justificació del projecte haurà de tindre en compte els mencionats límits per a no donar lloc a la minoració o revocació de l'ajuda. Només en el cas que les diferències, a juí tècnic de l'IVACE, obeïsquen a modificacions en el desenvolupament del projecte sobrevingudes i no imputables a l'empresa beneficiària (entre altres, modificacions de preus no previsibles en la presentació del projecte, ajustos salarials o substitució de treballadors no prevista), podran admetre's per part de l'IVACE, sense que en cap cas supose un major import de l'ajuda rebuda ni una modificació dels aspectes essencials del projecte.  
e) El Manual d'instruccions de justificació d'ajudes podrà exigir que s'acompanyen d'un informe d'auditor o empresa inscrita en el ROAC (Registre Oficial d'Auditors de Comptes), d'acord amb l'Ordre EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), així com d'un llistat de comprovació del compliment dels requisits del Manual d'instruccions de justificació d'ajudes, signat per l'auditor i visat pel representant legal de l'empresa beneficiària.  
  
3. Altres obligacions:  
a) Inserir en el material divulgatiu relacionat amb la difusió del projecte el logotip d'IVACE disponible en http://www.ivace.es.  
b) Complir amb les seues obligacions fiscals i amb la Seguretat Social de manera que quede acreditada aquesta circumstància en el moment previ a l'atorgament de l'ajuda i al del reconeixement de l'obligació per IVACE, en els termes establits en la normativa vigent en la matèria.  
c) Els documents justificatius de les despeses corresponents al projecte subvencionat hauran de conservar-se durant el període mínim establit en el Reglament (UE) núm. 1303/2013, del Parlament Europeu i del Consell, de 17 de desembre de 2013.  
En aqueix sentit, els documents es conservaran o bé en forma d'originals o de còpies compulsades d'originals, o bé en suports de dades comunament acceptats, en especial versions electròniques de documents originals o documents existents únicament en versió electrònica. Els documents es conservaran en una forma que permeta la identificació dels interessats durant el període necessari per als fins per als quals s'arreplegaren les dades o per als quals tracten ulteriorment. Quan els documents només existisquen en versió electrònica, els sistemes informàtics utilitzats compliran normes de seguretat acceptades que garantisquen que els documents conservats s'ajusten als requisits legals nacionals i són fiables als efectes d'auditoria.  
d) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables.  
En l'execució dels projectes s'haurà de mantindre a més un sistema de comptabilitat separat o un codi comptable adequat en relació amb totes les transaccions relacionades amb el projecte (de forma particular per a aquells beneficiaris que realitzen per compte d'altri operacions de transport de mercaderies per carretera, o la seua activitat o sector es trobe en la situació descrita en l'article 1.2 del Reglament (UE) núm. 1407/2013, de la Comissió de 18.12.2013), sense perjuí de les normes de comptabilitat nacional. En aquest sentit hauran de presentar en el compte justificatiu de la subvenció un llistat en què cada apunt que es faça d'una despesa, un pagament o un ingrés i un cobrament en el llibre diari de comptabilitat segons el Pla General Comptable (PGC), es reflectisca la quantia de l'apunt esmentat que té relació amb la subvenció concedida, reflectint en el llistat tant el número d'apunt i assentament del llibre diari, com el subcompte del PGC i l'import del subcompte que correspon a la subvenció concedida, llevat que les empreses beneficiàries ja disposen d'un sistema de comptabilitat separada que permeta apreciar la traçabilitat ací referida.  
e) Actualitzar qualsevol documentació presentada que haguera patit alguna modificació.  
f) Respondre de la veracitat dels documents aportats i en general de la informació facilitada.  
g) Facilitar a l'IVACE la informació relativa a indicadors financers, de producció i resultats, que permeten mesurar l'avanç enfront de la situació de partida descrita per l'empresa beneficiària en la memòria del projecte com a conseqüència de la seua execució.  
h) Comunicar a l'IVACE les ajudes, subvencions, ingressos o recursos públics o privats que hagueren obtingut o sol·licitat per als mateixos costos subvencionables. En cas de concurrència amb altres ajudes per als mateixos costos subvencionables i independentment del règim de competència a què estiguen subjectes (reglament d'exempció o règim de minimis), quedarà sense efecte la ja concedida per l'IVACE, excepte renúncia expressa a la ja concedida per l'altra Administració.  
i) Quan la quantia de l'ajuda siga superior a 10.000 euros el beneficiari haurà de complir les exigències sobre transparència establides en l'article 3.2 de la Llei 2/2015, de 2 d'abril, de Transparència, Bon Govern i Participació Ciutadana de la Comunitat Valenciana, en particular, haurà de donar l'adequada publicitat sobre l'ajuda rebuda, indicant almenys l'entitat pública concedent, l'import rebut i el programa, activitat, inversió o actuació subvencionat en la forma prevista en la llei; si l'import fora superior a 100.000 euros, o quan almenys el 40 % del total dels seus ingressos anuals tinguen caràcter d'ajuda o subvenció pública, haurà de complir amb la legislació bàsica sobre aquesta matèria (article 8. 1. a, b i c) en relació amb 8.2 de la Llei 19/2013, de 9 de desembre, de transparència, accés a la informació pública i bon govern). En el Manual d'instruccions de justificació d'ajudes es detallarà el compliment d'aquesta obligació.  
j) Les empreses beneficiàries hauran d'acreditar l'efecte incentivador de l'ajuda concedida a través de la pròpia documentació justificativa, en concret, complint al requisit que les dates de facturació de les despeses subvencionables estiguen dins del període subvencionable, i mai anteriors a la data de la sol·licitud de l'ajuda. De conformitat amb allò que disposa l'article 2 apartat 23 del Reglament núm. 651/2014, les despeses derivades d'estudis de viabilitat diferents dels previstos en la sol·licitud de l'ajuda, així com la documentació preliminar o preparatòria del projecte (com puga ser l'obtenció de permisos), no suposaran l'incompliment de l'efecte incentivador, no obstant podran ser objecte d'anàlisi individualitzat per l'IVACE als efectes de la seua verificació.  
  
k) Complir amb quantes obligacions deriven de la normativa d'aplicació especificada en l'article 12 d'aquesta resolució.  
  
Article 10. Control i verificació. Minoracions i revocacions  
1. Tant les empreses beneficiàries com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració Central de l'Estat i de la Generalitat, o de la Unió Europea i els seus representants autoritzats, facilitant en tot moment quanta informació se sol·licite en l'exercici de les dites actuacions, i en especial posant a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes que podran dur-se a terme per mostreig.  
2. Així mateix, l'incompliment per les empreses beneficiàries de qualsevol de les obligacions establides en aquesta resolució podrà donar lloc a la minoració o a la revocació de la subvenció en funció de les circumstàncies ocorregudes i d'una valoració d'aquestes. En el cas que l'ajuda haguera sigut ja pagada, haurà de procedir-se al reintegrament de la quantitat percebuda i dels interessos de demora des del moment del pagament de la subvenció en la forma prevista en la legislació sobre subvencions. De conformitat amb la normativa esmentada, l'incompliment de l'obligació de reintegrament tindrà entre altres efectes la impossibilitat de ser empresa beneficiària en successives convocatòries, sempre que es trobe en període executiu.  
  
Article 11. Dotació pressupostària  
1. El pressupost per a la concessió de les subvencions previstes en la present resolució serà:  
  
Programa Pressupost Línia pressupostària  
I+D de PIME 3.360.000,00 Línia S6722000  
Investigació, desenvolupament i innovació empresarial  
I+D en Cooperació 1.312.500,00 Línia S6722000  
Investigació, desenvolupament i innovació empresarial  
Innovació de PIME 6.000.000,00 Línia S6722000  
Investigació, desenvolupament i innovació empresarial  
  
  
Les ajudes comptaran amb finançament al 50 % del Programa Operatiu FEDER de la Comunitat Valenciana 2014-2020.  
2. En els Programes d'I+D de PIME i d'I+D en Cooperació, si després de la resolució de les sol·licituds quedara pressupost no consumit en un d'ells, podrà destinar-se a l'altre.  
En qualsevol cas es podrà incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per import inferior al despesa inicialment previst, o de les que es deriven obligacions liquidades o reconegudes per import inferior a l'ajuda que va ser concedida al seu dia, o bé quan el dit augment siga conseqüència d'una generació, ampliació o incorporació de crèdit.  
L'efectivitat de les quanties addicionals queda condicionada a la declaració de disponibilitat del crèdit, a l'aprovació de la modificació pressupostària que procedisca, i a la seua publicació en la Base Nacional de Dades de Subvencions (BNDS) i butlletins que corresponga amb caràcter previ a la resolució de concessió. En aquests supòsits s'aprovaran les corresponents modificacions de la convocatòria que seran publicades en la Base Nacional de Dades de Subvencions (BNDS) i butlletins que corresponga, sense necessitat d'obertura d'un termini addicional per a presentar noves sol·licituds.  
Article 12. Marc normatiu  
Les ajudes incloses en la present resolució es concediran d'acord amb el que estableix:  
- Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Xicoteta i Mitjana Indústria de la Generalitat Valenciana, IMPIVA (DOCV 5417, 29.12.2006).  
- La Llei 38/2003, de 17 de novembre, General de Subvencions, i disposicions de desplegament.  
- La Llei 1/2015, de 6 de febrer, de la Generalitat, d'Hisenda Pública, del Sector Públic instrumental i de Subvencions.  
- La concessió de les ajudes del programa de projectes d'I+D de PIME i de projectes d'I+D en Cooperació s'acollirà als articles 25 i 28 del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajuda compatibles amb el mercat comú en aplicació dels articles 107 i 108 del Tractat (DO L 187, 26.06.2014).  
- La concessió de les ajudes de projectes d'Innovació de PIME s'acollirà a Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L 352, 24.12.2013).  
- La Llei 11/2007, de 22 de juny, d'Accés Electrònic dels Ciutadans als serveis Públics.  
- Decret 220/2014, de 12 de desembre, del Consell de la Generalitat, pel qual s'aprova el Reglament d'Administració Electrònica de la Comunitat Valenciana.  
- Reglament (UE) núm. 1303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga al Reglament (CE) núm. 1083/2006, del Consell.  
- Reglament Delegat (UE) núm. 480/2014, de la Comissió, de 3 de març de 2014, del Parlament Europeu i del Consell, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca.  
  
- Qualsevol altra normativa que per la matèria li fóra d'aplicació.  
  
Article 13. Publicitat comunitària. Obligacions  
1. El beneficiari s'assegurarà de que les parts que intervenen en el projecte han sigut informades del cofinançament del Fons Europeu de Desenvolupament Regional (FEDER) i anunciarà clarament que el projecte ha sigut seleccionat en el marc del Programa Operatiu FEDER de la Comunitat Valenciana 2014-2020. Per a això, totes les mesures d'informació i comunicació relacionades amb el projecte que duga a terme el beneficiari haurà d'incloure:  
a) L'emblema de la Unió Europea, de conformitat amb les característiques tècniques establides en l'acte d'execució que adopte la Comissió d'acord amb l'article 115, apartat 4 del Reglament (UE) núm. 1303/2013, i una referència a la Unió Europea;  
b) Una referència al Fons FEDER.  
Durant l'execució del projecte:  
a) Haurà de publicar en el seu lloc d'internet, en el cas que dispose de u, una descripció del projecte indicant els seus objectius i resultats, i destacant el suport financer de la Unió Europea.  
b) Haurà de disposar d'un cartell informatiu sobre el projecte (d'una grandària mínima A3) en el qual mencionarà l'ajuda financera de la Unió Europea, col·locat en lloc ben visible per al públic, com per exemple l'entrada de l'edifici que siga la seu social del beneficiari o el lloc on vaja a desenrotllar-se el projecte objecte de l'ajuda.  
2. Sobre els seus resultats, el beneficiari haurà d'incloure el logotip FEDER i la declaració «Projecte cofinançat pels Fons FEDER, dins del Programa Operatiu FEDER de la Comunitat Valenciana 2014-2020» en qualsevol document relacionat amb el servei, així, portades de documents, pantalles de presentació de pàgines web, informes de resultats i conclusions, comunicacions, fotografies d'esdeveniments i certàmens, etc.  
3. El beneficiari haurà d'acceptar la seua inclusió en una llista d'operacions prevista en l'article 115, apartat 2, del Reglament (UE) núm. 1303/2013, del Parlament Europeu i del Consell, de 17 de desembre de 2013.  
  
Article 14. Entitats col·laboradores i assistència tècnica  
L'IVACE podrà subscriure conveni o instrument jurídic amb entitats col·laboradores perquè, actuant en nom seu i pel seu compte, entregue i distribuïsca els fons a les empreses beneficiàries o perquè l'assistisquen en determinades funcions auxiliars a la gestió dels expedients.  
  
  
DISPOSICIÓ FINAL  
  
Primera  
Es faculta a la direcció general de l'IVACE per a dictar les resolucions necessàries per al desenvolupament, eficàcia i execució de la present convocatòria, així com per a la seua modificació en especial quant a terminis de presentació de sol·licituds i de justificació, i delimitació del pressupost dels programes.  
  
Segona  
La present resolució entrarà en vigor l'endemà de la publicació de l'extracte de la convocatòria en el Diari Oficial de la Comunitat Valenciana (DOCV).  
  
València, 15 de febrer de 2016.- El president de l'IVACE: Rafael Climent González.  
  
  
ANNEX I  
Programa d'I+D de PIME  
  
A més de les condicions generals establides en la Resolució de convocatòria, seran aplicables per a aquest programa les següents condicions.  
  
A. Objecte  
Desenvolupament de projectes d'I+D realitzats per PIME.  
El Programa comptarà amb finançament al 50 % del Programa Operatiu FEDER de la Comunitat Valenciana 2014-2020, dins de l'Eix Prioritari 1, «Potenciar la investigació, el desenvolupament tecnològic i la innovació», Objectiu Específic 1.2.1, «Impuls i promoció d'activitats d'I+ i liderades per les empreses, suport a la creació d'empreses innovadores i suport a la compra pública innovadora».  
  
B. Actuacions susceptibles de suport  
1. Els projectes hauran de poder-se enquadrar en alguna de les següents actuacions susceptibles de suport:  
- Investigació industrial: investigació planificada o estudis crítics encaminats a adquirir nous coneixements i aptituds que puguen ser útils per a desenrotllar nous productes, processos o serveis, o permeten millorar considerablement els ja existents.  
- Desenvolupament experimental: adquisició, combinació, configuració i ocupació de coneixements i tècniques ja existents -d'índole científica, tecnològica, empresarial o d'un altre tipus- amb vista a l'elaboració de productes, processos o serveis nous o millorats; pot incloure també activitats de definició conceptual, planificació i documentació de nous productes, processos o serveis.  
2. Els projectes hauran d'estar situats en nivells TRL (Technology Readiness Levels) entre 1 a 7, ambdós inclosos. La descripció de TRL serà la utilitzada per la Comissió Europea, que s'adjunta a manera de resum:  
?TRL 1: Principis bàsics observats i reportats.  
?TRL 2: Concepte i/o aplicació tecnològica formulada.  
?TRL 3: Funció crítica analítica i experimental i/o prova de concepte característica.  
?TRL 4: Validació de component i/o disposició d'aquests en entorn de laboratori.  
?TRL 5: Validació de component i/o disposició d'aquests en un entorn rellevant.  
?TRL 6: Model de sistema o subsistema o demostració de prototip en un entorn rellevant.  
?TRL 7: Demostració de sistema o prototip en un entorn real.  
?TRL 8: Sistema complet i certificat a través de proves i demostracions.  
?TRL 9: Sistema provat amb èxit en entorn real.  
La definició exacta dels conceptes d'investigació industrial i desenvolupament experimental es troba inclòs en l'article 2, apartats 85 i 86 del Reglament (UE) núm. 651/2014, de la Comissió de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat (DO L 187, 26.06.2014), d'ara endavant, Reglament núm. 651/2014.  
  
3. Quan un projecte conste de diferents activitats, cada una d'elles haurà d'enquadrar-se en alguna de les actuacions susceptibles de suport anteriors.  
  
C. Requisits dels projectes  
1. El pressupost subvencionable del projecte haurà d'estar comprés entre 30.000 euros i 175.000 euros i per al seu càlcul haurà de considerar-se la suma d'imports susceptibles de subvenció. No seran presos en consideració els projectes el pressupost subvencionable dels quals no estiga inclòs entre aquests límits.  
2. El projecte significarà un nou desenvolupament per al sol·licitant i, per tant no realitzat amb anterioritat, en tot o en part, pel sol·licitant ni tampoc per cap empresa vinculada o contractada per a la realització del projecte.  
  
D. Empreses beneficiàries  
PIME amb almenys dos treballadors consignats en el rebut de liquidació de cotitzacions (TC1) corresponent al segon mes anterior a la sol·licitud, sent computables a aquests efectes els treballadors cooperativistes en el cas de les sol·licituds presentades per cooperatives.  
  
E. Característiques de l'ajuda  
1. Subvenció a fons perdut calculada en percentatge sobre els costos subvencionables amb intensitat variable en funció de la grandària d'empresa:  
· Petita empresa: fins al 40 %  
· Mitjana empresa: fins al 30 %  
Les intensitats anteriors podran augmentar-se amb un 5 % dels costos subvencionables si es complix algun dels requisits següents:  
- Contractació de personal altament qualificat amb participació activa en el desenvolupament del projecte i sense vinculació contractual de caràcter laboral durant els sis mesos previs a la formalització del contracte. La contractació es produirà durant l'execució del projecte i per un període mínim de dotze mesos.  
Es considera personal altament qualificat a aquell que complisca algun dels requisits següents:  
· Titulació de doctor de caràcter cientificotècnic.  
· Titulació universitària de caràcter cientificotècnic amb experiència laboral mínima de 2 anys en activitats d'I+D relacionades amb la disciplina principal del projecte.  
- Contractació d'Organismes d'Investigació per import superior al 20 % del cost subvencionable del projecte.  
- El projecte es realitze en cooperació amb altres empreses estrangeres en el marc del programa europeu ERANET.  
2. La intensitat màxima de l'ajuda calculada en funció dels costos subvencionables no podrà superar les intensitats màximes permeses pels articles 25 i 28 del Reglament (UE) núm. 651/2014 per a les ajudes d'I+D, incloses les primes i en cap cas podrà superar el 35 % o el 45 % d'intensitat màxima, segons es tracte d'una mitjana o xicoteta empresa, respectivament.  
  
F. Costos subvencionables  
1. Serveis externs  
a) Cost de contractes d'investigació i desenvolupament amb organismes d'investigació.  
b) Serveis d'assistència tècnica, consultoria i equivalents destinats de manera exclusiva a l'activitat d'investigació i desenvolupament subvencionada.  
c) Registre de drets de propietat industrial derivats de l'execució del projecte. Seran subvencionables les despeses relacionades amb el registre de patents i models d'utilitat derivats de l'execució del projecte. No seran considerades les despeses relacionades amb altres patents de l'empresa o amb el registre de marques comercials o dissenys industrials. Seran, per tant, subvencionables:  
- Costos relatius a la preparació, presentació i tramitació de la sol·licitud de registre de propietat.  
- Despeses en què s'haja incorregut a fi d'obtindre la concessió o validació del dret en altres jurisdiccions (traducció, etc.).  
- Costos de defensa de la validesa del dret en què s'haja incorregut amb motiu de la tramitació oficial de la sol·licitud i en eventuals procediments d'oposició.  
2. Adquisició de patents i llicències  
Costos de coneixements tècnics i patents adquirits o obtinguts per llicència de fonts externes a preu de mercat, sempre que l'operació s'haja realitzat en condicions de plena competència. Per a aquest concepte no es consideraran subvencionables les quantitats satisfetes a persones, entitats o empreses vinculades amb l'empresa beneficiària, entenent per tals les que responguen a la definició de l'article 68.2 del Reglament de la Llei General de Subvencions, aprovat per Reial Decret 887/2006, de 21 de juliol.  
3. Personal propi  
Despeses del personal investigador, del personal tècnic i del personal auxiliar (salari brut, i cost de la Seguretat Social a càrrec de l'empresa) empleats en centres de treball de la Comunitat Valenciana durant el temps en què estiguen dedicats al projecte d'investigació i desenvolupament.  
Es limita el cost horari subvencionable a 40 euros/hora com a màxim.  
4. Materials  
Costos de matèries primeres i altres aprovisionaments de naturalesa consumible que es deriven directament de l'activitat d'investigació i desenvolupament.  
5. Amortització de prototips i plantes pilot  
Es consideraran únicament en els casos en què el projecte supose el desenvolupament de prototips o plantes pilot experimentals de demostració. En aquest supòsit, seran subvencionables els costos d'equips i components necessaris per al seu desenvolupament. Seran subvencionables els corresponents despeses d'amortització, sempre que es complisquen les condicions següents:  
a) Que els càlculs d'amortització s'efectuen de conformitat amb les normes de comptabilitat pertinents.  
b) Que el despesa es referisca exclusivament a la seua utilització en el projecte durant el període subvencionable d'aquest.  
c) Que els béns amortitzats estiguen instal·lats en centres de treball de la Comunitat Valenciana.  
  
G. Sol·licitud de l'ajuda  
A més a la sol·licitud normalitzada i la resta de documentació exigida en l'article 6 de la present resolució, quan el projecte incloga el cost de contractes d'investigació i desenvolupament amb organismes d'investigació, o de serveis d'assistència tècnica, consultoria i equivalents destinats de manera exclusiva a l'activitat d'investigació i desenvolupament, i l'import de cada servei supere la quantitat de 17.999,99 euros (IVA exclòs), s'hauran d'aportar junt amb la sol·licitud 3 ofertes o informe justificatiu segons estableix en l'article 9.1.c de la present resolució. En el cas que no es presenten les 3 ofertes o no es considere vàlid l'informe serà aplicable el que estableix el seu article 6.5.  
  
Per tant, si després del procés previst d'esmena relatiu a aquesta documentació persistiren les deficiències assenyalades per l'IVACE, es tindrà a l'empresa per desistida en la seua sol·licitud d'ajuda.  
  
H. Instrucció i avaluació de sol·licituds. Criteris d'avaluació  
Un projecte només podrà ser recolzat quan la puntuació obtinguda en l'avaluació siga superior a 50 punts i sempre que se superen els llindars indicats en cada un dels apartats del següent barem.  
Seran criteris d'avaluació:  
1. Qualitat del projecte. Màxim: 35 punts. Llindar mínim: 15 punts  
  
- Grau d'avanç: 0-20  
Es valorarà l'avanç en el coneixement cientificotecnològic o aplicació d'aquest que suposa el projecte respecte a l'estat de l'art actual. Un projecte amb un grau d'avanç igual a zero no serà considerat com d'I+D+i, per tant, serà denegat.  
- Metodologia i pla de treball: 0-10  
Es valorarà la qualitat del pla de treball i de la metodologia prevista per al seu desenvolupament.  
- Pressupost del projecte: 0-5  
Es valorarà l'adequació del pressupost del projecte als objectius previstos i als mitjans requerits per a la seua correcta execució.  
2. Viabilitat tècnica. Màxim: 30 punts. Llindar mínim: 15 punts  
- Capacitat i experiència de l'equip de treball de l'empresa que participa en el projecte: 0-15  
Es valorarà que les persones que participen en el projecte disposen de titulació adequada amb experiència consolidada en I+D.  
- Adequació de recursos implicats en l'execució del projecte: 0-15  
Es valorarà que el conjunt de recursos interns i externs dedicats al projecte siguen adequats per a dur-ho a terme. Quan no existisca en la pròpia empresa capacitat suficient per a escometre les tasques d'I+D es valorarà la contractació amb centres d'investigació o serveis externs qualificats.  
3. Resultats/impacte esperable del projecte. Màxim: 35 punts - Llindar mínim: 10 punts  
- Impacte econòmic dels resultats del projecte: 0-5  
S'avaluarà la repercussió econòmica prevista per l'aplicació del resultat del projecte, valorant especialment les previsions d'internacionalització, increment en les vendes, millora de la competitivitat de l'empresa i creació d'ocupació.  
- Impacte social positiu de l'aplicació dels resultats del projecte. 0-5  
  
Es valorarà l'impacte dels resultats del projecte en la salut i millora de qualitat de vida, resultats del projecte destinats a col·lectius desfavorits o acostament de tecnologies a sectors socials amb dificultats per a accedir-hi.  
- Projectes els resultats dels quals siguen prototips pròxims al mercat compresos entre els nivells TRL 5 i TRL 7. 0-5  
- Projectes el desenvolupament dels quals s'efectue a partir de patents existents o tinguen com resultat una nova patent. 0-5  
- Projectes que es desenvolupen en el marc d'iniciatives europees tipus ERANET. 0-5  
- Alineació amb l'Estratègia d'Especialització Intel·ligent de la Comunitat Valenciana (RIS3 CV): 0-5  
Es valoraran els projectes que es desenrotllen en l'àmbit de les prioritats temàtiques de l'estratègia RIS3 CV. La informació sobre l'estratègia RIS3 està disponible en http://www.ivace.es/RIS3CV, en el document RIS3CV\_Versión íntegra.  
- Alineació amb les prioritats temàtiques de la Comunitat per al Coneixement i la Innovació del Clima, Climate KIC (Knowledge and Innovation Community of the European Institute of Innovation and Technology for the Climate disponible en http://www.climate-kic.org/): 0-5   
Es valoraran els projectes amb impacte favorable en simbiosi industrial, control de gasos d'efecte d'hivernacle, sistemes de transport eficients, tècniques de construcció conduents a la reducció d'emissions, gestió de l'aigua i bioeconomia.  
  
I. Obligacions de les empreses beneficiàries.  
Qualsevol modificació essencial del projecte, i en especial la substitució de centre d'investigació o empresa de serveis d'assistència tècnica, consultoria i equivalents, identificada en la memòria tècnica del projecte, haurà de comptar amb l'aprovació prèvia de l'IVACE, sol·licitada i justificada per escrit fins a dos mesos naturals abans de la data límit d'execució del projecte, i no podrà suposar en cap cas una alteració del contingut essencial del projecte o d'algun dels aspectes que van ser tinguts en compte per a la seua valoració.  
  
  
ANNEX II  
Programa d'I+D en Cooperació  
  
A més de les condicions generals establides en la resolució de convocatòria, seran aplicables per a aquest programa les següents condicions.  
  
A. Objecte  
Realització de projectes d'investigació industrial o desenvolupament experimental en cooperació entre unes quantes empreses.  
El Programa comptarà amb finançament al 50 % del Programa Operatiu FEDER de la Comunitat Valenciana 2014-2020, dins de l'Eix Prioritari 1, «Potenciar la investigació, el desenvolupament tecnològic i la innovació», Objectiu Específic 1.2.1, «Impuls i promoció d'activitats d'I+i liderades per les empreses, suport a la creació d'empreses innovadores i suport a la compra pública innovadora».  
  
B. Actuacions susceptibles de suport  
1. Els projectes hauran de poder-se enquadrar en alguna de les següents actuacions susceptibles de suport:  
a) Investigació industrial: investigació planificada o estudis crítics encaminats a adquirir nous coneixements i aptituds que puguen ser útils per a desenrotllar nous productes, processos o serveis, o permeten millorar considerablement els ja existents.  
b) Desenvolupament experimental: adquisició, combinació, configuració i ocupació de coneixements i tècniques ja existents -d'índole científica, tecnològica, empresarial o d'un altre tipus- amb vista a l'elaboració de productes, processos o serveis nous o millorats; pot incloure també activitats de definició conceptual, planificació i documentació de nous productes, processos o serveis.  
Els projectes hauran d'estar situats en nivells TRL (Technology Readiness Levels) entre 1 a 7, ambdós inclosos. La descripció de TRL serà la utilitzada per la Comissió Europea, que s'adjunta a manera de resum:  
- TRL 1: Principis bàsics observats i reportats.  
- TRL 2: Concepte i/o aplicació tecnològica formulada.  
- TRL 3: Funció crítica analítica i experimental i/o prova de concepte característica.  
- TRL 4: Validació de component i/o disposició d'aquests en entorn de laboratori.  
- TRL 5: Validació de component i/o disposició d'aquests en un entorn rellevant.  
- TRL 6: Model de sistema o subsistema o demostració de prototip en un entorn rellevant.  
- TRL 7: Demostració de sistema o prototip en un entorn real.  
- TRL 8: Sistema complet i certificat a través de proves i demostracions.  
- TRL 9: Sistema provat amb èxit en entorn real.  
La definició exacta dels conceptes d'investigació industrial i desenvolupament experimental es troba inclòs en l'article 2, apartats 85 i 86 del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat (DO L 187, 26.06.2014), d'ara endavant, Reglament núm. 651/2014.  
  
Quan un projecte conste de diferents activitats, cada una d'elles haurà d'enquadrar-se en alguna de les actuacions susceptibles de suport anteriors.  
  
C. Requisits dels projectes  
1. El pressupost subvencionable del projecte haurà d'estar comprés entre 80.000 euros i 500.000 euros i per al seu càlcul haurà de considerar-se la suma d'imports susceptibles de subvenció del consorci. No seran presos en consideració els projectes el pressupost subvencionable dels quals no estiga inclòs entre aquests límits.  
2. El projecte significarà un nou desenvolupament per al sol·licitant i, per tant no realitzat amb anterioritat, en tot o en part, pel sol·licitant ni tampoc per cap empresa vinculada o contractada per a la realització del projecte.  
3. Serà condició imprescindible per a percebre l'ajuda mantindre els requisits que per a la validesa del consorci s'exigeixen en l'apartat Empreses Beneficiàries d'aquest programa.  
La no execució dels compromisos adquirits per part d'alguna de les empreses del consorci podrà significar la revocació de l'ajuda a la totalitat del projecte, en la mesura que els seus resultats hi queden afectats. En aquest sentit, i per la seua condició de part interessada, les empreses participants del projecte rebran informació sobre qualsevol incidència de la resta de participants mentre puga afectar els seus interessos.  
  
  
D. Empreses beneficiàries  
1. Podran acollir-se a aquestes ajudes les PIME i grans empreses amb almenys dos treballadors consignats en el rebut de liquidació de cotitzacions (TC1) corresponent al segon mes anterior a la sol·licitud, sent computables a aquests efectes els treballadors cooperativistes en el cas de les sol·licituds presentades per cooperatives.  
2. Les empreses hauran d'integrar un consorci creat amb el propòsit, entre altres, d'executar un projecte comú en el marc d'aquest programa.  
  
Els consorcis hauran de reunir les següents condicions i mantindre's al llarg de l'execució del projecte:  
- Estaran constituïts per un mínim de dos empreses, independents entre si.  
- Una de les empreses haurà de ser PIME.  
- Totes les empreses integrants del consorci hauran de ser necessàriament sol·licitants d'ajuda a aquest programa per al mateix projecte.  
- Cap empresa integrant del consorci podrà córrer per si sola amb més del 70 % dels costos subvencionables del projecte, ni amb menys del 15 % d'aquests.  
- L'empresa que major participació econòmica tinga en el projecte assumirà la condició de líder del projecte.  
Totes les empreses sol·licitants i integrants del consorci presentaran una sol·licitud individual i idèntica memòria quant als continguts d'aquesta, si bé la memòria presentada pel líder del consorci serà la que es prendrà en consideració per a l'avaluació del projecte. El projecte comú serà objecte d'avaluació única i amb ell s'obtindrà la mateixa puntuació per a totes les empreses integrants del consorci. No obstant això, si alguna de les empreses no reunix els requisits per a poder ser beneficiària, el projecte serà desestimat en la seua totalitat, és a dir, les sol·licituds presentades per les restants integrants del consorci seran també desestimades llevat que el consorci, encara amb aquesta exclusió, mantinguera els requisits establits en aquest apartat.  
La constitució del consorci haurà d'acreditar-se per mitjà d'un acord entre les parts ?segons model disponible en l'adreça web http://www.ivace.es - en el qual s'establisca quines seran les activitats a realitzar per cada una d'elles, el pressupost compromès, com serà la distribució dels resultats del projecte i quina és l'empresa que assumeix el lideratge. En l'acord esmentat les empreses del consorci prestaran a més el seu consentiment perquè les seues dades siguen plasmades en les respectives memòries tècniques, així com perquè qualsevol incidència individual que puga afectar la viabilitat del projecte siga comunicada a la resta de partícips.  
  
E. Característiques de l'ajuda  
1. Subvenció a fons perdut calculada en percentatge sobre els costos subvencionables amb intensitat variable en funció de la grandària d'empresa:  
- Petita empresa: fins al 45 %  
- Mitjana empresa: fins al 35 %  
- Gran empresa: fins al 25 %  
Les intensitats anteriors podran augmentar-se amb un 10 % dels costos subvencionables si es complix algun dels requisits següents:  
a) Contractació per part d'algun dels integrants del consorci de personal altament qualificat amb participació activa en el desenvolupament del projecte i sense vinculació contractual de caràcter laboral durant els sis mesos previs a la formalització del contracte. La contractació es produirà durant l'execució del projecte i per un període mínim de dotze mesos.  
Es considera personal altament qualificat a aquell que complisca algun dels requisits següents:  
- Titulació de doctor de caràcter cientificotècnic.  
- Titulació universitària de caràcter cientificotècnic amb experiència laboral mínima de 2 anys en activitats d'I+D relacionades amb la disciplina principal del projecte.  
b) Contractació d'organismes d'investigació per import superior al 20 % de la suma dels costos subvencionables dels projectes presentats per les empreses integrants del consorci.  
c) El projecte es realitze en cooperació amb altres empreses estrangeres en el marc del programa europeu ERANET.  
La intensitat de l'ajuda es determinarà per a cada una de les empreses integrants del consorci.  
2. La intensitat màxima de l'ajuda calculada en funció dels costos subvencionables no podrà superar les intensitats màximes permeses pels articles 25 i 28 del Reglament (UE) núm. 651/2014, per a les ajudes d'I+D, incloses les primes i en cap cas no podrà superar el 55 % (o el 50 % en el cas dels costos previstos en l'article 28 de l'esmentat reglament), 45 % o 35 % d'intensitat màxima, segons es tracte d'una petita, mitjana o gran empresa, respectivament.  
  
F. Costos subvencionables  
1. Serveis externs  
a) Cost de contractes d'investigació i desenvolupament amb organismes d'investigació. Les empreses contractants hauran de justificar la capacitat d'assimilar i aplicar els resultats de la contractació.  
b) Serveis d'assistència tècnica, consultoria i equivalents destinats de manera exclusiva a l'activitat d'investigació i desenvolupament subvencionada.  
c) En cas de PIME, registre de drets de propietat industrial derivats de l'execució del projecte. Seran subvencionables les despeses relacionades amb el registre de patents i models d'utilitat derivats de l'execució del projecte. No seran considerats les despeses relacionades amb altres patents de l'empresa o amb el registre de marques comercials o dissenys industrials. Seran, per tant, subvencionables:  
  
- Costos relatius a la preparació, presentació i tramitació de la sol·licitud de registre de propietat.  
- Despeses en què s'haja incorregut a fi d'obtindre la concessió o validació del dret en altres jurisdiccions (traducció, etc.).  
- Costos de defensa de la validesa del dret en què s'haja incorregut amb motiu de la tramitació oficial de la sol·licitud i en eventuals procediments d'oposició.  
2. Adquisició de patents i llicències  
Costos de coneixements tècnics i patents adquirits o obtinguts per llicència de fonts externes a preu de mercat, sempre que l'operació s'haja realitzat en condicions de plena competència. Per a aquest concepte no es consideraran subvencionables les quantitats satisfetes a persones, entitats o empreses vinculades amb l'empresa beneficiària, entenent per tals les que responguen a la definició de l'article 68.2 del Reglament de la Llei General de Subvencions, aprovat per Reial Decret 887/2006, de 21 de juliol.  
3. Personal propi  
Despeses del personal investigador, del personal tècnic i del personal auxiliar (salari brut, i cost de la Seguretat Social a càrrec de l'empresa) empleats en centres de treball de la Comunitat Valenciana durant el temps en què estiguen dedicats al projecte d'investigació i desenvolupament.  
Es limita el cost horari subvencionable a 40 euros/hora com a màxim.  
4. Materials  
Costos de matèries primeres i altres aprovisionaments de naturalesa consumible que es deriven directament de l'activitat d'investigació i desenvolupament.  
5. Amortització de prototips i plantes pilot  
Es consideraran únicament en els casos en què el projecte supose el desenvolupament de prototips o plantes pilot experimentals de demostració. En aquest supòsit, seran subvencionables els costos d'equips i components necessaris per al seu desenvolupament. Seran subvencionables les corresponents despeses d'amortització, sempre que es complisquen les condicions següents:  
a) Que els càlculs d'amortització s'efectuen de conformitat amb les normes de comptabilitat pertinents.  
b) Que el despesa es referisca exclusivament a la seua utilització en el projecte durant el seu període subvencionable.  
c) Que els béns amortitzats estiguen instal·lats en centres de treball de la Comunitat Valenciana.  
En cap cas les empreses beneficiàries podran presentar com a costos subvencionables els derivats de la contractació amb altres empreses integrants del consorci.  
  
G. Sol·licitud de l'ajuda  
A més de la sol·licitud normalitzada i la resta de documentació exigida en l'article 6 de la present resolució, quan el projecte incloga algun servei d'investigació i desenvolupament, o d'assistència tècnica, consultoria i equivalents, i la suma dels imports assumits pel consorci per a aqueix servei supere la quantitat de 17.999,99 euros (IVA exclòs), s'hauran d'aportar junt amb la sol·licitud 3 ofertes o informe justificatiu, segons estableix en l'article 9.1.c de la present resolució. En el cas que no es presenten les 3 ofertes o no es considere vàlid l'informe serà aplicable el que estableix el seu article 6.5.  
  
Per tant, si després del procés previst d'esmena relatiu a aquesta documentació persistiren les deficiències assenyalades per l'IVACE, es tindrà a l'empresa per desistida en la seua sol·licitud d'ajuda.  
  
H. Instrucció i avaluació de sol·licituds. Criteris d'avaluació  
La comissió concedirà una puntuació idèntica a cada un dels projectes presentats per les empreses integrants del consorci. Un projecte només podrà ser recolzat quan la puntuació obtinguda en l'avaluació siga superior a 50 punts i sempre que se superen els llindars indicats en cada un dels apartats del següent barem.  
Seran criteris d'avaluació:  
1. Qualitat del projecte. Màxim: 35 punts. Llindar mínim: 15 punts  
  
- Grau d'avanç: 0-20  
Es valorarà l'avanç en el coneixement cientificotecnològic o aplicació d'aquest que suposa el projecte respecte a l'estat de l'art actual. Un projecte amb un grau d'avanç igual a zero no serà considerat com d'I+D+i, per tant, serà denegat.  
- Metodologia i pla de treball: 0-10  
Es valorarà la qualitat del pla de treball i de la metodologia prevista per al seu desenvolupament.  
- Pressupost del projecte: 0-5  
Es valorarà l'adequació del pressupost del projecte als objectius previstos i als mitjans requerits per a la seua correcta execució.  
2. Viabilitat tècnica. Màxim: 30 punts. Llindar mínim: 15 punts  
  
- Capacitat i experiència de l'equip de treball de les empreses que participa en el projecte: 0-10  
Es valorarà que les persones que participen en el projecte disposen de titulació adequada amb experiència consolidada en I+D.  
- Adequació de recursos implicats en l'execució del projecte: 0-10  
  
Es valorarà que el conjunt de recursos interns i externs dedicats al projecte siguen adequats per a dur-ho a terme. Quan no existisca en la pròpia empresa capacitat suficient per a escometre les tasques d'I+D es valorarà la contractació amb Centres d'Investigació o serveis externs qualificats.  
- Equilibri i complementarietat del consorci: 0-10  
Es valorarà la capacitat de les diferents empreses per a atendre distints aspectes del projecte segons les seues capacitats i competències i amb una distribució adequada de tasques segons el pes relatiu de cada una d'elles.  
3. Resultats/impacte esperable del projecte. Màxim: 35 punts - Llindar mínim: 10 punts  
- Impacte econòmic dels resultats del projecte: 0-5  
S'avaluarà la repercussió econòmica prevista per l'aplicació del resultat del projecte, valorant especialment les previsions d'internacionalització, increment en les vendes, millora de la competitivitat de l'empresa i creació d'ocupació.  
- Efecte d'arrossegament: 0-5  
Es valorarà l'efecte arrossegament del projecte, en el sentit de la possible repercussió dels seus resultats en un ampli col·lectiu d'empreses en què puga provocar actuacions tendents a fer seues, emular o basar-se en els èxits del projecte en futures actuacions.  
- Impacte social positiu de l'aplicació dels resultats del projecte. 0-5  
  
Es valorarà l'impacte dels resultats del projecte en la salut i millora de qualitat de vida, resultats del projecte destinats a col·lectius desfavorits o acostament de tecnologies a sectors socials amb dificultats per a accedir a elles.  
- Projectes els resultats dels quals siguen prototips pròxims al mercat compresos entre els nivells TRL 5 i TRL 7. 0-5  
- Projectes el desenvolupament dels quals s'efectue a partir de patents existents o tinguen com resultat una nova patent. 0-5  
- Alineació amb l'Estratègia d'Especialització Intel·ligent de la Comunitat Valenciana (RIS3 CV): 0-5  
Es valoraran els projectes que es desenrotllen en l'àmbit de les prioritats temàtiques de l'estratègia RIS3 CV. La informació sobre l'estratègia RIS3 està disponible en http://www.ivace.es/RIS3CV, en el document RIS3CV\_Versión íntegra.  
- Alineació amb les prioritats temàtiques de la Comunitat per al Coneixement i la Innovació del Clima, Climate KIC (Knowledge and Innovation Community of the European Institute of Innovation and Technology for the Climate disponible en http://www.climate-kic.org/): 0-5  
Es valoraran els projectes amb impacte favorable en simbiosi industrial, control de gasos d'efecte d'hivernacle, sistemes de transport eficients, tècniques de construcció conduents a la reducció d'emissions, gestió de l'aigua i bioeconomia.  
  
I. Obligacions de les empreses beneficiàries  
Qualsevol modificació essencial del projecte, i en especial la substitució de centre d'investigació o empresa de serveis d'assistència tècnica, consultoria i equivalents, identificada en la memòria tècnica del projecte, haurà de comptar amb l'aprovació prèvia de l'IVACE, sol·licitada i justificada per escrit fins a dos mesos naturals abans de la data límit d'execució del projecte, i no podrà suposar en cap cas una alteració del contingut essencial del projecte o d'algun dels aspectes que van ser tinguts en compte per a la seua valoració.  
  
  
ANNEX III  
Programa d'Innovació de PIME  
  
A més de les condicions generals establides en la resolució de convocatòria, seran aplicables per a aquest programa les següents condicions.  
  
A. Objecte  
Realització de projectes innovadors que redunden en una major competitivitat de les empreses. Projectes d'Innovació en el desenvolupament de nous productes, implantació de sistemes de gestió o control de producció, o solucions de connectivitat dirigides a la fabricació avançada 4.0, que tinguen resultats tangibles al final del termini d'execució del projecte.  
El Programa comptarà amb finançament al 50 % del Programa Operatiu FEDER de la Comunitat Valenciana 2014-2020, dins de l'Eix Prioritari 3, «Millorar la competitivitat de les PIME», Objectiu Específic 3.4.2, « Promoure la innovació de la PIME i la cooperació per a la innovació en tots els àmbits».  
  
B. Actuacions susceptibles de suport  
Els projectes hauran de poder-se enquadrar en alguna de les següents actuacions susceptibles de suport:  
- Actuació 1. Innovació de producte. Projectes que tinguen com a objectiu el desenvolupament i fabricació de nous productes o una millora significativa dels ja fabricats per l'empresa sol·licitant.  
Un producte tindrà la consideració de nou o millorat, quan supose una modificació significativa en les seues característiques o en l'ús a què es destina. Inclou les millores significatives d'especificacions tècniques, de components i materials, de programes informàtics integrats, del disseny, de la facilitat d'ús o altres característiques funcionals.  
  
El resultat final del projecte susceptible de suport haurà de concretar-se en la fabricació del producte o en l'obtenció d'un prototip provat en un entorn real.  
Entre altres, no tenen la consideració de producte nou o millorat:  
  
· Les adaptacions a necessitats de clients que no representen característiques significativament diferents dels ja oferits per l'empresa.  
  
· Els canvis que no modifiquen la funció, la utilització prevista o les característiques tècniques d'un bé o servei.  
· Els canvis periòdics, estacionals o de temporada, així com les modificacions formals de productes ja existents per a diferenciar-los d'altres de similars, encara que les dites modificacions puguen representar millores.  
· La preparació de col·leccions i mostraris.  
· Els esforços rutinaris per a millorar la qualitat de productes.  
- Actuació 2. Innovació de procés  
Implantació de sistemes de gestió de la producció basats en el model Lean Manufacturing.  
- Actuació 3. Adaptació indústria 4.0  
Projectes que tinguen com a objectiu la introducció de tecnologies que permeten disposar en temps real d'informació rellevant perquè els mitjans productius, les cadenes de subministrament, i els canals de distribució, estiguen integrats i connectats entre si, siguen digitals i completament flexibles. Els projectes consistiran en la incorporació de tecnologies que contemplen simultàniament solucions d'hibridació del món físic i el digital, de comunicacions i tractament de dades, i d'intel·ligència i gestió intraempresa o interempreses. No s'admeten la mera adquisició de béns d'equip no vinculada a un projecte de digitalització.  
  
  
C. Requisits dels projectes  
El pressupost subvencionable del projecte haurà d'estar comprés entre 15.000 euros i 175.000 euros i per al seu càlcul haurà de considerar-se la suma d'imports susceptibles de subvenció. No seran presos en consideració els projectes el pressupost subvencionable dels quals no estiga inclòs entre aquests límits.  
  
D. Empreses beneficiàries  
1. Podran acollir-se a aquestes ajudes les PIME industrials manufactureres enquadrades en la secció C-Divisions 10 a 33 de la Classificació Nacional d'Activitats Econòmiques (CNAE 2009), aprovada per Reial Decret 475/2007, de 13 d'abril (BOE 102, 28.04.2007). Hauran de comptar almenys amb dos treballadors consignats en el rebut de liquidació de cotitzacions (TC1) corresponent al segon mes anterior a la sol·licitud, sent computables a aquests efectes els treballadors cooperativistes en el cas de les sol·licituds presentades per cooperatives.  
2. De conformitat amb allò que disposa l'article 1 del Reglament (CE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les Ajudes de minimis, i sense perjuí del que estableix l'apartat 2 de la dita disposició, no podran obtindre la condició de beneficiàries les empreses:  
· Que operen en els sectors de la pesca i l'aqüicultura regulats pel Reglament (CE) núm. 104/2000, del Consell (DO L17, de 21.01.2000, p. 22).  
· Que estan dedicades a la producció primària de productes agrícoles.  
  
E. Característiques de l'ajuda  
1. L'ajuda consisteix en una subvenció a fons perdut que podrà suposar fins al 40 % de l'import dels costos subvencionables en serveis externs i fins a un 25 % del cost en la resta de conceptes subvencionables.  
2. L'ajuda està subjecta al règim de minimis el que suposa que l'ajuda total de minimis concedida a una única empresa no serà superior a 200.000 euros durant qualsevol període de tres exercicis fiscals. Als efectes de la present convocatòria, s'entendrà per única empresa la definició establida en l'apartat 2 de l'article 2 del Reglament (CE) núm. 1.407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les Ajudes de minimis. Per a les empreses que realitzen per compte d'altri operacions de transport de mercaderies per carretera, caldrà ajustar-se als límits i condicions de l'article 3, apartats 2 i 3 de la disposició esmentada.  
Les ajudes subjectes al present programa podran acumular-se amb altres ajudes subjectes al règim de minimis, sempre que es tracte d'ajudes per a costos subvencionables diferents dels del projecte presentat davant de l'IVACE i es respecten els següents límits màxims:  
- Si l'acumulació té lloc amb ajudes de minimis subjectes al Reglament (UE) núm. 360/2012, de la Comissió, de 25 d'abril de 2012 relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten serveis d'interès econòmic general (DO L 114, 26.04.2012), es respecten els límits màxims establits en aquell.  
  
- Si l'acumulació té lloc amb ajudes subjectes a altres reglaments de minimis, es respecta el límit màxim previst en l'apartat E.2 de l'annex corresponent al Programa d'Innovació de PIME.  
  
F. Costes subvencionables  
1. Actuació 1. Innovació de producte  
a) Serveis externs  
Serveis de consultoria i assistència tècnica per a la millora de característiques i posada en producció de nous productes: enginyeria, consultoria tècnica, contractació amb centres d'investigació, disseny, contractació de serveis de laboratoris d'assaig. El cost subvencionable de serveis externs haurà de suposar un mínim del 20 % del cost subvencionable total del projecte perquè la proposta siga viable.  
b) Registre de patents, marques, models d'utilitat i dissenys industrials, marcat CE o altres formes d'homologació o normalització de productes. Únicament seran elegibles les despeses relacionades amb el registre de propietat industrial derivats de l'execució del projecte. Per tant, no seran considerades les despeses associades amb altres títols de propietat industrial de l'empresa.  
c) Adquisició d'actius immaterials: patents, llicències, saber fer o programari relacionat amb els nous productes.  
d) Béns d'equip  
Adquisició o adaptació de béns d'equip relacionats amb la posada en producció de nous productes acords a la convocatòria. No es consideraran subvencionables costos de motles i matrius.  
2. Actuació 2. Innovació de procés  
a) Serveis externs  
Serveis de consultoria i enginyeria per a implantació de sistemes de gestió de la producció basats en el model Lean Manufacturing. El cost subvencionable de serveis externs haurà de suposar un mínim del 20 % del cost subvencionable total del projecte perquè la proposta siga viable.  
  
b) Adquisició d'actius immaterials  
Programari relacionat amb la implantació del sistema de gestió Lean Manufacturing.  
c) Adquisició d'actius materials  
Inversions en maquinari, sensorització i automatització, i comunicacions per al control de la producció, així com adaptació d'equips productius necessaris per a la implementació del sistema Lean Manufacturing. No es consideraran subvencionables costos de motles i matrius.  
  
3. Actuació 3. Adaptació indústria 4.0  
a) Serveis externs  
Serveis de consultoria i enginyeria en àrees de ciberseguretat, informàtica en núvol, big data i analytics, robòtica, realitat augmentada, visió artificial, sensorització, disseny i fabricació additiva i de comunicació per a la connectivitat de sistemes. El cost subvencionable de serveis externs haurà de suposar un mínim del 25 % del cost subvencionable total del projecte perquè la proposta siga viable.  
b) Actius immaterials  
Programari relacionat amb aplicacions de gestió del sistema productiu, logístic o comercial, plataformes col·laboratives, solucions d'intel·ligència i control (big data i analytics), tecnologies de comunicació, computació i cloud, ciberseguretat.  
c) Actius materials  
Inversions en maquinari, comunicacions per a la connectivitat de sistemes, sensorització, robòtica, realitat augmentada, visió artificial, disseny i fabricació additiva, sistemes embeguts, automatització avançada, així com adquisició d'equips productius necessaris per a la implementació de les solucions proposades. No es consideraran subvencionables costos de motles i matrius.  
  
  
G. Sol·licitud de l'ajuda  
Una altra documentació que ha d'acompanyar a la sol·licitud normalitzada:  
Declaració responsable, segons model disponible en l'adreça d'internet de l'IVACE http://www.ivace.es, referent a totes les ajudes de minimis concedides per aquesta o una altra administració (independentment de si aquestes són per als mateixos costos subvencionables que els previstos per la present convocatòria com per a qualsevol altre), durant els dos exercicis fiscals anteriors i durant l'exercici fiscal en curs que estiguen subjectes al Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis o a altres reglaments de minimis.  
A més de la sol·licitud normalitzada i la resta de documentació exigida en l'article 6 de la present resolució, quan el projecte incloga la contractació d'un servei extern i l'import de cada servei supere la quantitat de 17.999,99 euros (IVA exclòs), s'hauran d'aportar junt amb la sol·licitud 3 ofertes o informe justificatiu segons estableix en l'article 9.1.c de la present resolució. En el cas que no es presenten les 3 ofertes o no es considere vàlid l'informe, serà aplicable el que n'estableix l'article 6.5.  
Per tant, si després del procés previst d'esmena relatiu a aquesta documentació persistiren les deficiències assenyalades per l'IVACE, es tindrà a l'empresa per desistida en la seua sol·licitud d'ajuda.  
  
H. Instrucció i avaluació de sol·licituds. Criteris d'avaluació  
Seran criteris d'avaluació els següents:  
Actuació 1. Innovació de producte  
Un projecte només podrà ser recolzat quan la puntuació obtinguda en l'avaluació siga superior a 50 punts i sempre que se superen els llindars indicats en cada un dels apartats del següent barem.  
1. Qualitat del projecte. Màxim: 50 punts. Llindar mínim: 20 punts.  
  
- Grau d'innovació del producte: 0-20  
Es valorarà el grau de novetat i millora que introdueix el projecte en l'àmbit dels productes habituals de l'empresa i del sector a què pertany.  
  
- Pla de treball i pressupost: 0-15  
Es valorarà la qualitat del pla de treball i l'adequació del pressupost del projecte als objectius previstos per a la seua correcta execució.  
- Integració de recursos: 0-15  
Es valorarà que les propostes integren en el projecte diferents disciplines/tècniques/metodologies les aportacions del qual puguen millorar el producte desenvolupat.  
2. Viabilitat tècnica. Màxim: 20 punts. Llindar mínim: 5 punts.  
  
- Capacitat i experiència de l'equip de treball que participa en el projecte: 0-20  
Es valorarà la capacitat i experiència consolidada dels recursos externs i del personal de l'empresa que participa en el projecte.  
3. Resultats/impacte esperable del projecte. Màxim: 30 punts - Llindar mínim: 7 punts  
- Impacte econòmic dels resultats del projecte: 0-8  
S'avaluarà la repercussió econòmica prevista per l'aplicació del resultat del projecte, valorant especialment les previsions d'internacionalització, increment en les vendes, millora de la competitivitat de l'empresa i creació d'ocupació.  
- Impacte social positiu de l'aplicació dels resultats del projecte. 0-8  
  
Es valorarà l'impacte dels resultats del projecte en la salut i millora de qualitat de vida, resultats del projecte destinats a col·lectius desfavorits o acostament de tecnologies a sectors socials amb dificultats per a accedir a elles.  
- Alineació amb l'Estratègia d'Especialització Intel·ligent de la Comunitat Valenciana (RIS3 CV): 0-7  
Es valoraran els projectes que desenrotllen productes, o bé incorporen tecnologies incloses en l'àmbit de les prioritats temàtiques de l'estratègia RIS3 CV. La informació sobre l'estratègia RIS3 està disponible en http://www.ivace.es/RIS3CV, en el document RIS3CV\_Versión íntegra  
- Alineació amb les prioritats temàtiques de la Comunitat per al Coneixement i la Innovació del Clima, Climate KIC (Knowledge and Innovation Community of the European Institute of Innovation and Technology for the Climate disponible en http://www.climate-kic.org/): 0-7  
Es valoraran els projectes amb impacte favorable en simbiosi industrial, control de gasos d'efecte d'hivernacle, sistemes de transport eficients, tècniques de construcció conduents a la reducció d'emissions, gestió de l'aigua i bioeconomia.  
Actuació 2. Innovació de procés  
Un projecte només podrà ser recolzat quan la puntuació obtinguda en l'avaluació siga superior a 50 punts i sempre que se superen els llindars indicats en cada un dels apartats del següent barem.  
1. Qualitat del projecte. Màxim: 55 punts. Llindar mínim: 25 punts  
  
Integració de eines Lean Manufacturing i de millora contínua: 0-20  
  
Es valorarà que la planificació del desenvolupament del projecte contemple una aplicació combinada de diferents tècniques i eines que permeta implantar un sistema de gestió Lean Manufacturing o eines informàtiques per a la gestió de la producció de la manera més completa i efectiva.  
- Grau de definició i claredat dels objectius del projecte: 0-15  
S'avaluarà el grau de definició dels objectius i de maduresa de la proposta.  
- Pla de treball i pressupost: 0-20  
Es valorarà la qualitat del pla de treball i l'adequació del pressupost del projecte als objectius previstos per a la seua correcta execució.  
2. Viabilitat tècnica. Màxim: 25 punts. Llindar mínim: 10 punts  
  
- Capacitat i experiència de l'equip de treball que participa en el projecte: 0-25  
Es valorarà la capacitat i experiència consolidada dels recursos externs i del personal de l'empresa que participa en el projecte.  
3. Resultats/impacte esperable del projecte. Màxim: 20 punts  
- Impacte econòmic dels resultats del projecte: 0-15  
S'avaluarà la repercussió econòmica prevista per l'aplicació del resultat del projecte, millora de la competitivitat de l'empresa i creació d'ocupació.  
- Alineació amb les prioritats temàtiques de la Comunitat per al Coneixement i la Innovació del Clima, Climate KIC (Knowledge and Innovation Community of the European Institute of Innovation and Technology for the Climate disponible en http://www.climate-kic.org/): 0-5  
Es valoraran els projectes amb impacte favorable en simbiosi industrial, control de gasos d'efecte d'hivernacle, sistemes de transport eficients, tècniques de construcció conduents a la reducció d'emissions, gestió de l'aigua, bioeconomia.  
Actuació 3. Adaptació indústria 4.0  
Un projecte només podrà ser recolzat quan la puntuació obtinguda en l'avaluació siga superior a 50 punts i sempre que se superen els llindars indicats en cada un dels apartats del següent barem.  
1. Qualitat del projecte. Màxim: 55 punts. Llindar mínim: 25 punts  
  
- Abast de les actuacions, àmbits d'aplicació de tecnologies habilitadores: 0-15  
Es valorarà la diversitat de tecnologies utilitzades relacionades amb la hibridació del món físic i el digital, amb les comunicacions i tractament de dades, i amb la intel·ligència i gestió intraempresa o interempreses.  
- Integració de la cadena de valor: 0-10  
Es valorarà que el projecte facilite la connectivitat amb altres empreses o que afecte diverses activitats de la cadena de valor empresarial.  
- Grau de definició i claredat dels objectius del projecte: 0-15  
S'avaluarà el grau de definició dels objectius i de maduresa de la proposta.  
- Pla de treball i pressupost: 0-15  
Es valorarà la qualitat del pla de treball i l'adequació del pressupost del projecte als objectius previstos per a la seua correcta execució.  
2. Viabilitat tècnica. Màxim: 25 punts. Llindar mínim: 10 punts  
- Capacitat i experiència de l'equip de treball que participa en el projecte: 0-25  
Es valorarà la capacitat i experiència consolidada dels recursos externs i del personal de l'empresa que participa en el projecte.  
3. Resultats/impacte esperable del projecte. Màxim: 20 punts  
- Impacte econòmic dels resultats del projecte: 0-15  
S'avaluarà la repercussió econòmica prevista per l'aplicació del resultat del projecte, millora de la competitivitat de l'empresa i creació d'ocupació.  
- Alineació amb les prioritats temàtiques de la Comunitat per al Coneixement i la Innovació del Clima, Climate KIC (Knowledge and Innovation Community of the European Institute of Innovation and Technology for the Climate disponible en http://www.climate-kic.org/): 0-5  
Es valoraran els projectes amb impacte favorable en simbiosi industrial, control de gasos d'efecte d'hivernacle, sistemes de transport eficients, tècniques de construcció conduents a la reducció d'emissions, gestió de l'aigua, bioeconomia.  
  
I. Obligacions de les empreses beneficiàries.  
Qualsevol modificació essencial del projecte, i en especial la substitució d'empresa de serveis externs de consultoria identificada en la memòria tècnica del projecte, haurà de comptar amb l'aprovació prèvia de l'IVACE, sol·licitada i justificada per escrit fins a dos mesos naturals abans de la data límit d'execució del projecte, i no podrà suposar en cap cas una alteració del contingut essencial del projecte o d'algun dels aspectes que van ser tinguts en compte per a la seua valoració.  
  
J. Dotació pressupostària  
El pressupost destinat a cada una de les actuacions s'establirà considerant el destinat al Programa d'Innovació de PIME i els costos subvencionables de tots els projectes presentats per a eixa actuació, d'acord amb la fórmula següent:  
[Ppt. Actuació n] = [Ppt. Programa Innovació de PIME] x [ costos subvencionables Actuació n] / [ costos subvencionables Programa Innovació de PIME].  
Si després de la distribució del pressupost resultant d'aquest càlcul entre les sol·licituds susceptibles d'ajuda existira en alguna de les actuacions una part de pressupost no aplicada, aquesta diferència podrà novament distribuir-se proporcionalment entre la resta de les actuacions segons la fórmula anterior.